Indianerterritoriet

**Indianerterritoriet**, eller **indianerterritoriene**, er en betegnelse på de landområdene benyttet av myndighetene i USA for å omplassere amerikanske urfolk (indianere) fra deres opprinnelige landområder. Generelt ble indianerstammer flyttet fra landområder de bodde på i bytte mot land i områdene USAs myndigheter hadde kjøpt fra Frankrike i Louisiana-kjøpet. Opprettelsen av indianerterritoriet var en del av amerikanske politikken på 1700- og 1800-tallet som hadde som mål å fjerne indianerne. Etter den amerikanske borgerkrigen var myndighetenes politikk assimilering.

Opprinnelig dekket begrepet "indianerterritorier" alle de områder som USAs regjering hadde forbeholdt indianerstammene. Disse områdene var "uorganiserte" i motsetning til territoriene som var beregnet for hvite nybyggere, for eksempel Missouri-territoriet. Etter hvert kom begrepet Indianerterritoriet imidlertid til å dekke området vest for Mississippielven, hovedsakelig i den nåværende staten Oklahoma, ettersom amerikanske myndighetene hadde som hensikten at alle indianerstammer som bodde øst for Mississippi-elven skulle flyttes dit. Også en rekke av de stammene som var bosatt lenger mot vest skulle flyttes til Indianerterritoriet. Da kongressen i 1830 vedtok Loven om å fjerne indianere, *Indian Removal Act*, ble presidenten, på det tidspunkt Andrew Jackson, bemyndiget til å flytte alle indianere øst for Mississippi, først og fremst de såkalt "fem siviliserte stammer", til Indianerterritoriet. I tillegg ble shawneene, cheyennene, apachene og comanchene og flere andre stammer ble tvunget til å flytte til dit, hvor det for øvrig også allerede bodde flere stammer, blant annet osagene.

Etter signeringen av *Indian Intercourse Act* i 1834, ble grensene for Indianerterritoriet formelt satt, som overtok for Missouri-territoriet etter at Missouri ble en delstat i 1821. Loven hadde til hensikt å regulere handel mellom indianere og amerikanske bosettere. I årene som fulgte ble Indianerterritoriet gradvis redusert i størrelse etter hvert som ulike lover ble vedtatt i den amerikanske kongressen for innlemme nye landområder til USA. Indianerterritoriet ble formelt oppløst med Oklahoma-fullmaktsloven av 1907, signert av president Theodore Roosevelt, som slo sammen Oklahoma-territoriet med Indianerterritoriet til én enkelt delstat, Oklahoma.

## Referanser


## Litteratur
* Confer, Clarissa W. (2007): *The Cherokee Nation in the Civil War*, University of Oklahoma Press
* Gibson, Arrell Morgan (1985): «Native Americans and the Civil War» i: *American Indian Quarterly* **9** (4), s. 385–410, i JSTOR
* Minges, Patrick (2003): *Slavery in the Cherokee Nation: The Keetowah Society and the Defining of a People, 1855–1867*, Routledge
* Reese, Linda Williams (2013): *Trail Sisters: Freedwomen in Indian Territory, 1850–1890*, Texas Tech University Press; undersøkelser av svarte kvinner holdt som slaver cherokeere, choctawere, og andre stammer.
* Smith, Troy (september 2013): «The Civil War Comes to Indian Territory» i: *Civil War History* **59** (3), s. 279–319 (online)
* Wickett, Murray R. (2000): *Contested Territory: Whites, Native Americans and African Americans in Oklahoma, 1865–1907*, Louisiana State University Press

## Eksterne lenker
* Twin Territories: Oklahoma Territory – Indian Territory
* Encyclopedia of Oklahoma History and Culture – Indian Territory
* Kart og andre gjenstander gjengitt i høyoppløselige bilder fra De nasjonale arkiver
* Fotografier fra 1890-tallet av indianere i Oklahoma indianerterritoriet, hos Portal to Texas History
* Oklahoma Digital Maps, digitale samlinger fra Oklahoma og indianerterritoriet